Toa zary ririnin-dasa tsy tsaroana ny fotoana fahavaratra mampihorohoro ho an’ny olona tsy mbola voan’ny varatra, saingy tsy ho adinoina mandrakizay ao am- pon’ireo izay efa niharany, na ny tenany na ny fananany na ny havany ny loza entiny. Ny hamaha ny ahiahy sy hanolotra fijery malalaka manoloana ny fahafehezan’ny olombelona izany herim-baratra izany indrindra no nanosika anay nanadihady sy nikaroka ary nandalina ny varatra sy ny tontolo misy azy ao anatin’ny finoana malagasy. Nahitana fizarana telo ny asa natolotra teo; izany dia vokatry ny toro làlana nomen’ny mpampianatra mpitarika sy ny firotsahana an-tsehatra tamin’ireo kaominina vitsivitsy manodidina ny farihiben’alaotra, ka dinika tamin’ireo olona mahalala ny varatra sy efa niharany no natao. Raha atao tsoa-tokana ny vontoatin-kevitry ny fizarana voalohany dia azo lazaina fa ny antrôpôlojia mandalina ny finoana izay nosafidiana ho enti-mamarana ny fiofanana ato amin’ny ens no sehatra iray nahazoana namahavaha ny finoana sy ny kolontsaina manodidina ny fiheveran’ny sihanaka mahakasika ny fandemy sy ny tontolo ifehezan’ny olona ny herin’ny varatra. Ny teôria fônksiônalisma izay miompana manokana amin’ny anjara asa no nanampy tamin’ny fandalinana fa ny singa rehetra ao anatin’ny finoana iray dia mifampiankina ary samy manana ny lanjany avokoa ka mampijoro ilay kolontsaina entiny, ary ny fahafenoan’ny rantsa-mangaika ao aminy no mampaharitra azy. Fitaratra iray lehibe sy haren-tsaina nanampy tamin’ny firotsahana an-tsehatra ny nandalinana mitokana ny bokin’i malinowski mahakasika ny teôria mandinika ny anjara asa izay tena siantifika tokoa ho enti-mandalina kolontsaina iray. Tao amin’ny fizarana faharoa kosa no nandinihana ny faritr’alaotra mangoro izay faritra misy ireo kaominina nalehanay. Natao ho faritra manontolo izany mba tsy hampiharihary amin’ny antsipirihany ny fokontany mbola misy ireo olona mbola mahay fandemy; sy tombony manokana ahafahana mamaritra ny fandrosoan’ilay faritra misy ny tena amin’ny lafiny rehetra. Koa ny fitsinjarana nataon’ny fanjakana an’ny madagasikara ho lasa faritra 22 no nahafahana nanavaka sy nanaova-tomba- maso ny toe-java-misy rehetra mamaritra sy mampiavaka ny faritr’alaotra-mangoro sy ny mponina ao aminy; na teo amin’ny lafiny toe-tany izany na koa teo amin’ny lafiny toe-karena, indrindra indrindra eo amin’ny lafiny finoana izay tena ibahan- toerana ao anaty fizarana iray lehibe manaraka sady iankinan’ny fikarohana manontolo. Izay seha-pinoana izay indrindra no nosoritsoritana sy nolalinina tao amin’ny fizarana fahatelo. Tsy inona izany fa ny fiheverana amam-pinoana ny herin’ny varatra izay hita taratra amin’ny fiainan’ny mponina any an-toerana. Ny aody fandemy no nentin’ireo mpitana izany hifehezana io tranga voajanahary io amin’izay mety ilany azy na ho amin’ny endriny ratsy aza. Tsy hary hahay izany avokoa ny rehetra fa toa ampahan’olona vitsy ihany, fa ny be sy ny maro dia miaiana manaraka ny toe-java- misy mitranga voajanahary na manao izay fombafomba tsotsotra hainy sy fantany vokatry ny fifaneraserana ao anatin’ilay fiaraha-monina fotsiny ho fitsinjovana ny aina sy ny fananana, sady koa fiarovam-batana ao anaty firaisana volo amin’ilay fiaraha- monina iainana. Tsara anefa ny mampatsiahy fa ny làlan-tsaina manome lanja ny anjara asa na ny fônksiônalisama no tena nibahan-toerana tamin’ny asa fikarohana rehatra. Izany no nahafahana nanolotra ny anjara asan’ny mpimasy sy ireo rehetra mitovitovy aminy ao anatin’ny fiaraha-monina iainany, sy ny fiantrikan’ireny trangan-javatra hafa kely ireny eo anivon’ny fiarahamoninana misy azy na eto madagasikara na any ivelany; ary farany ny anjara asan’ny fanjakana amin’ny fametrahana rafitra iray ao amin’ny faritra sy ny firenena iray izay manainga ny fahefana isan’ambaratonga hanatsara izay lesoka misy. Nisy ihany haitsikera hafa saingy tsy tena nibahan-toerana toy ny teôria baikoin’ny hetsika izay nahafahana nanolotra ny fivoaran’ilay lohahevitra teo amin’ny tantara maneran-tany sy nampiavaka ny seha-pandinihana siansa fizika sy ny finoana manoloana ny herim-baratra. Farany, tsapanay nandritra ny firotsahana an-tsehatra fa tsy afaka ny hivalampatra hifampidinika amin’ny olona mihoatra ny telo amin’ny toerana iray izahay noho ny fahitana fa saro-pady loatra ilay lohahevitra ka sao lahy hampiady fiarahamonina ny fotoana ela loatra ijanonana; hany ka nifindrafindra hatrany no natao. Hita koa fa tsy ny tsiambaratelo rehetra no navoakan’izay voatondro ho mahalala azy noho ny fahitany ny penina sy ny kahie nentianay nifampiresahana taminy ka heveriny hanala baraka azy, na hanaparitaka ny tsiambaratelony ka hampihena ny heriny amin’ireo mpifaninana aminy. Ankoatra izay koa ny tahotra ny